বাংলাদেশ ক্রিকেট দলের উন্নতি দেখে মাঝে-মধ্যে চমকে উঠতে হয়। একটা সময় ধরেই নেওয়া হতো, বিশ্বকাপ বা চ্যাম্পিয়ন্স ট্রফিতে দুর্বলতম দল ওরা। সেই ধারণাটা কিন্তু বদলে গিয়েছে।
এবং সেই বদলটা ঘটিয়েছে বাংলাদেশের ক্রিকেটারেরাই। বিশেষ করে সীমিত ওভারের ক্রিকেটে ওরা এখন বেশ ধারাবাহিক। বেশ কয়েকজন প্রতিশ্রুতিমান ক্রিকেটার উঠে এসেছে। যেমন মুস্তাফিজুর রহমান। ছেলেটা দারুণ সম্ভাবনাময়। ফিট থাকতে পারলে চ্যাম্পিয়ন্স ট্রফিতেও সফল হবে। সেই সঙ্গে পেস বিভাগে থাকছে মাশরাফি, রুবেল, তাস্কিন। বেশ ধারাল আক্রমণ। স্পিন বিভাগকে নেতৃত্ব দেবে অভিজ্ঞ শাকিব। সঙ্গে তরুণ তুর্কি মেহেদি।
ব্যাটিংয়ে কিন্তু দুর্বলতা রয়েছে। সম্প্রতি দেখছি, ছোট রান তাড়া করতে গিয়েও ম্যাচ কঠিন করে তুলছে বাংলাদেশ। তার কারণ ব্যাটসম্যানদের ধারাবাহিকতার অভাব। একক দক্ষতায় এক-আধটা ম্যাচ জেতা যায়। সব ম্যাচ নয়। চ্যাম্পিয়ন্স ট্রফিতে সম্ভাবনা? বাংলাদেশের গ্রুপে রয়েছে অস্ট্রেলিয়া, নিউজিল্যান্ড ও আয়োজক দেশ ইংল্যান্ড। গ্রুপে একটা ম্যাচে অঘটন ঘটাতেই পারে। কিন্তু সেমিফাইনালে যেতে পারবে বলে মনে হচ্ছে না।